 मीरवाईज़ उमर फारूक दी अगुआई आह्‌ली हुर्रियत कांफ्रेंस पासेआ बुधवारें श्रीनगर च जारी पैह्‌ली, एह् नमीं दिल्ली कन्नै गल्लबात गी इक बारी फ्हीं बहाल करने लेई राह बनांदी ऐ।  दूई, एह् बुनेआदी हालत गी आम बनाने लेई राह जक्कदम चुक्के जाने आह्‌लिएं गैहें गी निर्धारत करदी ऐ ते त्रीआ एह् जे एह् अलगाववादी खेमे च समस्यां पैदा करने दे बचारें दे शशो पंजे दे हल्ल दा जतन करदी ऐ।  एह् भाएं इक सैह्‌बन होई दी गल्ल होऐ जां फ्हीं इक सोची समझी दी नीती, ब हुर्रियत पासेआ बोआन दित्ते जाने दा एह् समां बड़ै गै म्हत्वपूर्ण ऐ।  एह् बेआन प्रधानमंत्री दे रिआसती दे रैरे उप्पर औने शा दौं धैआडे पैह्‌लै ते निअंत्रण रेखा दे पारा बपारिएं दे प्रतिनिधिमंडल दे कश्मीर औने दे मौके उप्पर जारी कीत्ता गेआ ऐ।  हुर्रियत पासेआ कीत्ती गेई शुरूआत गी प्रधानमंत्री दे दौरे दरान तत्काल प्रतिक्रिया थ्होंदी ऐ जां नेईं ब इस तर्क गी कदें नां कदें जरूर समझेआ जाग।  इस गैंह् दे होर बी केईं आयाम न।  जित्थें सरकार अगले किश म्हीनें दरान विधानसभा चुनांऽ करोआन जा करदी ऐं उत्थें गै मुक्खधारा आह्‌लिआं राजनीतिक पार्टिआं अपने अस्तित्व गी बनाई रक्खने लेई संघर्श करा करदिआं न।  अमरनाथ जिमीं ववाद उप्पपर अगस्त दे शुरू च कांग्रेस दी अगुआई आह्‌ली गठबंधन सरकार दे अपने निर्यारित समें थमां पैह्‌लै ढेई पौने थमां शुरू होईऐ घाटी च ताजा घटनाएं थमां विलय दिआं सर्मथक पार्टिआं शशो-पंजे च न।  इस म्होल च विधानसभा चुनांऽ करोआए जाने लेई ठीक नेईं हैन की जे इंदे च लोड़चदी गिनतरी च मतदाताएं पासेआ मतदान कीत्ते जाने दी मेद घट्ट गै ऐ।  नमीं दिल्ली भाएं सुना करदी होऐ जां नेईं ब मुक्खधारा आह्‌लिएं राजनीतिक पार्टिएं ते उंदे नेताएं पासेआ रडांदे होई एह् मंग कीत्ती जा करदी ऐ जे चुनाएं दी घोशना थमां पैह्‌लै रमानदारी आह्‌लै हालात पैदा करने लेई राजनीतिक गैंहीं चुक्कियां जान। 